**Újabb életművek váltak szabadon hozzáférhetővé a Magyar Elektronikus Könyvtárban**

**Az Országos Széchényi Könyvtár (OSZK) a magyar írott kulturális örökség őrzőjeként folyamatosan digitalizálja és publikálja a szerzői jogi kötelmek alól felszabadult életműveket is. 2024. január 22-én, a magyar kultúra napja alkalmából az OSZK egyszerre mintegy 180 művet tett ingyenesen hozzáférhetővé és letölthetővé a mintegy 25 000 tételt tartalmazó, külsejében megújult Magyar Elektronikus Könyvtárban (MEK).**

Az Erdélyben született **Nyirő József** (1889–1953) elbeszélései tragikus emberi sorsokat ábrázolnak; plasztikus leírással láttatják a természetet, a havasok pásztorait, favágóit, szénégetőit. Művei közül a legismertebb a [*Jézusfaragó ember*](https://mek.oszk.hu/25400/25423/25423.pdf), a [*Kopjafák*](https://mek.oszk.hu/25400/25426/25426.pdf)és a [*Havasok könyve*](https://mek.oszk.hu/25400/25430/25430.pdf)című elbeszélésgyűjtemény, az [*Uz Bence*](https://mek.oszk.hu/25400/25427/25427.pdf) és a[*Madéfalvi veszedelem* I](https://mek.oszk.hu/25400/25432/pdf/25432_1.pdf)–[II.](https://mek.oszk.hu/25400/25432/pdf/25432_2.pdf) című regény. Uz Bence karakterét a Jávor Pál főszereplésével elkészült 1938-as filmadaptáció is népszerűsítette. Az említett kötetekkel együtt összesen tizenhárom Nyirő-művet találnak az olvasók a MEK felületén.

**Szép Ernő** (1884–1953) költő, regényíró, újságíró és színpadi szerző volt egy személyben. Kabarétréfáival és egyfelvonásos műveivel, mint a [*Kabaret-dalok*](https://mek.oszk.hu/25400/25441/), a [*Május*](https://mek.oszk.hu/25400/25452/), a [*Patika*](https://mek.oszk.hu/25400/25452/) vagy a [*Vőlegény*](https://mek.oszk.hu/25400/25461/)*,* a hazai színházi abszurd humor megteremtője lett – e művei napjainkban is keresett és játszott előadások. Regényei a lírai hangvételű elbeszélő próza jelentékeny alkotásai. Legismertebb közülük a [*Lila ákác*](https://mek.oszk.hu/25400/25453/), [*A jázminok illata*](https://mek.oszk.hu/25400/25450/)és 1944-es pokoljárásának – Legeza Ilona szavaival – „hiteles és szívszorító” krónikája, az[*Emberszag*](https://mek.oszk.hu/25400/25484/25484.pdf)*.* Szép Ernő negyvenhat kötete olvasható mostantól a MEK-ben.

A tanítóként végzett **Bagdy István** (1882–1953) többkötetnyi hazafias verset, magyarnóta-szöveget írt. A Kossuth-díjas **Gábor Andor** (1884–1953) negyvenhárom, változatos műfajú műve is felkerült a digitalizált tételek közé.

Páratlanéletút áll **Fábián Gáspár** (1885–1953), az 1920-as évek egyik legfoglalkoztatottabb építésze mögött. Iskolákat, kórházakat, száznál is több templomot épített történelmi stíluselemekkel. Nevéhez fűződik többek között a Szent Margit Gimnázium, a Felső Építő Ipariskola, azaz a mai Óbudai Egyetem Ybl Miklós Építéstudományi Kara, a székesfehérvári Prohászka Ottokár-emléktemplom, az Üllői úti Szent Kereszt-templom. Könyveiben ötvözte a szak- és a szépirodalmi elemeket; a [*Magyar fogadalmi és emléktemplomok*](https://mek.oszk.hu/25500/25547/)és az [*Isten kőmívese*](https://mek.oszk.hu/25500/25541/) ma is izgalmas olvasmány az építészet és művelődéstörténet iránt érdeklődők számára.

A magyar kultúra napja alkalmából felkerült új címek között megtalálható az első magyar földön nyomtatott könyv, az 550 éves ***Chronica Hungarorum***, azaz a [*Budai krónika*](https://mek.oszk.hu/25500/25555/25555.pdf), valamint az ennek 2023-ban kiadott facsimiléjéhez készült latin átiratot, magyar fordítást, magyar és angol nyelvű kísérőtanulmányt tartalmazó [kötet](https://mek.oszk.hu/25500/25554/25554.pdf).

A [*Régi magyarországi nyomtatványok 5. (1671–1685)*](https://mek.oszk.hu/25500/25552/)kötetével az OSZK tovább folytatódik az a szellemi hagyomány, amelynek régóta otthona a nemzeti könyvtár. A kötet nem csupán a 17. századi könyvkultúránk gazdagságát bemutató retrospektív bibliográfia, hanem egyúttal adózás a 2022-ben kilencvenkilenc évesen elhunyt Széchenyi-díjas magyar irodalomtörténész, bibliográfus, Borsa Gedeon emléke előtti is.

További információ a sajtó képviselői számára: oszkpress@oszk.hu.